钦定古今图书集成/理学汇编/学行典/第132卷 > 朱子全书 > 《答潘叔度》
## 钦定古今图书集成/理学汇编/学行典/第132卷 > 朱子全书 > 《答潘叔度》

来谕谓敬之为言，所以名持存之理者，于鄙意似未
安。盖人心至灵，主宰万变，而非物所能宰，故才有执
持之意，即是此心先自动了。此程夫子所以每言“坐
忘即是坐驰”，又因默数仓柱，发明其说，而其指示学
者操存之道，则必曰“敬以直内”，而又有“以敬直内，便
不直矣”之云也。盖未整齐严肃，则中有主而心自存，
非是别有以操存乎此，而后以“敬”名其理也。

又

所谕敬者存在之谓，此语固好，然乃指敬之成功而
言。若只论“敬”字下工夫处，盖所以持守此心，而欲其
存在之术耳。只著一“畏”字形容，亦自见得。故和靖尹
公只以收敛身心言之，此理至约。